Bekendtgørelse for Grønland om fødevarevirksomheder
[bookmark: _Hlk211807034]I medfør af § 9, stk. 2, § 10, stk. 1, § 22, § 27, stk. 2, § 35, stk. 2, § 36, § 44, stk. 1, § 45, § 46, stk. 2 og 3, § 47, § 48, § 49, stk. 2, § 50, stk. 2, § 56 og § 69, stk. 3, i anordning nr. 523 af 8. juni 2004 om ikrafttræden for Grønland af lov om fødevarer m.m. og § 20 og § 41, stk. 2, i anordning nr. 524 af 8. juni 2004 om ikrafttræden for Grønland af lov om sygdomme og infektioner hos dyr fastsættes efter bemyndigelse i henhold til § 3, stk. 1 og 2, i bekendtgørelse nr. 1005 af 25. august 2017 om Fødevarestyrelsens og Grønlands Selvstyres opgaver og beføjelser i Grønland på den del af fødevare- og veterinærområdet, der administreres af miljø- og fødevareministeren:
Kapitel 1
Anvendelsesområde og definitioner
§ 1. Bekendtgørelsen fastsætter hygiejnebestemmelser for fødevarer gældende for fødevarevirksomheder, idet der særlig tages hensyn til følgende principper:
1) Det primære ansvar for fødevaresikkerheden påhviler fødevarevirksomheden.
2) Der er behov for fødevaresikkerhed igennem hele fødevarekæden fra og med primærproduktionen.
3) Det er vigtigt at opretholde kølekæden for fødevarer, der ikke kan opbevares sikkert ved omgivelsestemperatur, navnlig frosne fødevarer.
4) Generel gennemførelse af procedurer, der bygger på HACCP-principperne, bør sammen med anvendelsen af god hygiejnepraksis øge fødevarevirksomhedernes ansvar.
5) Retningslinjer for god praksis er et værdifuldt instrument til i alle led af fødevarekæden at hjælpe fødevarevirksomheder med at overholde fødevarehygiejnebestemmelserne og anvende HACCP-principperne.
6) Der skal fastsættes mikrobiologiske kriterier, jf. den til enhver tid gældende bekendtgørelse for Grønland om mikrobiologiske kriterier, og temperaturkontrolkrav baseret på en videnskabelig risikovurdering.
7) Det er nødvendigt at sikre, at importerede fødevarer mindst er af samme sundhedsstandard som fødevarer produceret i EU eller af en standard, der er ligestillet hermed.
Stk. 2. Bekendtgørelsen omfatter alle led i produktionen, forarbejdningen og distributionen af animalske fødevarer bestemt til udførsel fra Grønland.
§ 2. I denne bekendtgørelse forstås ved:
1) Fødevarelovgivning: De anordninger, bekendtgørelser og administrative bestemmelser, som i Grønland finder anvendelse på fødevarer, som helt eller delvist består af eller som indgår i animalske fødevarer, dog bortset fra fødevarer, der alene er bestemt til det grønlandske hjemmemarked.
2) Fødevarevirksomhedsleder: Den eller de fysiske eller juridiske personer, der er ansvarlige for, at fødevarelovgivningens bestemmelser overholdes i den fødevarevirksomhed, som er under vedkommendes ledelse. 
3) Fødevarevirksomhed: Ethvert offentligt eller privat foretagende, der med eller uden gevinst for øje udfører en hvilken som helst aktivitet, der indgår som et hvilket som helst led i produktionen, tilvirkningen eller distributionen af fødevarer.
4) Virksomhed: Enhver enhed inden for en fødevarevirksomhed.
5) Markedsføring: Besiddelse af fødevarer med henblik på salg, herunder udbydelse til salg eller anden overførsel, som finder sted mod eller uden vederlag, herunder selve salget og distributionen og selve den overførsel, der sker på andre måder.
6) HACCP: HACCP står for Hazard Analysis Critical Control Point. Det vil sige et system, hvor man gennemfører en analyse af sin virksomhed for at finde de risici, som er forbundet med virksomhedens aktiviteter, og fastlægger eventuelle kritiske kontrolpunkter, hvor man kan styre disse risici.
7) Risiko: En funktion af sandsynligheden for, at en fare har en negativ indvirkning på sundheden sammenholdt med, hvor alvorlig denne indvirkning er.
8) Risikoanalyse: En proces, der består af tre indbyrdes forbundne komponenter: risikovurdering, risikostyring og risikokommunikation.
9) Risikovurdering: En videnskabeligt baseret proces bestående af fire led: konstatering af faren, karakterisering af faren, vurdering af eksponeringen og karakterisering af risikoen.
10) Risikostyring: Den proces, der til forskel fra risikovurderingen består i en afvejning af de forskellige muligheder for indsats i samråd med interesserede parter, evaluering af risikovurderingen og af andre relevante faktorer og om nødvendigt en udvælgelse af passende forebyggelses- og kontrolmuligheder
11) Risikokommunikation: En interaktiv udveksling af oplysninger og synspunkter gennem hele risikoanalyseprocessen på grundlag af farer og risici, risikorelaterede faktorer og risikoopfattelser mellem de eksperter, der vurderer risikoen, de ansvarlige beslutningstagere i risikostyringsprocessen, forbrugere, foderstof- og fødevarevirksomheder, den akademiske verden og andre interesserede parter, herunder en forklaring af resultaterne af risikovurderingen og grundlaget for de beslutninger, der træffes i forbindelse med risikostyringen.
12) Fare: Den potentielt sundhedsskadelige virkning, der kan være forbundet med biologiske, kemiske eller fysiske agenser i fødevarer eller forbundet med fødevarernes tilstand.
13) Sporbarhed: Muligheden for at kunne spore og følge en fødevare eller et dyr, der anvendes i fødevareproduktionen, eller et stof, der er bestemt til, eller som kan forventes at blive tilsat en fødevare gennem alle produktions-, tilvirknings- og distributionsled.
14) Produktions-, tilvirknings- og distributionsled: Alle led, herunder import, fra og med den primære produktion af fødevarer og til og med opbevaringen, transporten, salget eller leveringen til den endelige forbruger.
15) Primærproduktion: Produktion, opdræt eller dyrkning af primærprodukter, herunder høst, malkning og husdyrproduktion før slagtning. Begrebet omfatter også jagt og fiskeri og høst af vilde produkter.
16) Primærprodukter: Produkter fra primærproduktionen, herunder jordbrugs- og husdyrbrugsprodukter, samt produkter fra jagt og fiskeri.
17) Endelig forbruger: Den endelige forbruger af en fødevare, som ikke anvender varen som led i operationer eller aktiviteter i forbindelse med en fødevarevirksomhed.
18) Fødevarehygiejne, i det følgende benævnt hygiejne: Foranstaltninger og betingelser, der er nødvendige for at kontrollere risici og sikre, at en fødevare er egnet til konsum, hvis den anvendes som tilsigtet.
19) Kompetent myndighed: Den centrale myndighed, der er bemyndiget til at tilrettelægge og føre offentlig kontrol, eller enhver anden, som udfører kontrol på den centrale myndigheds vegne.
20) Ligestillet med hensyn til forskellige systemer: I stand til at nå samme mål.
21) Kontaminering: Forekomst eller opståen af en risiko.
22) Drikkevand: Vand, der opfylder minimumskravene i EUs direktiv 98/83/EF med senere ændringer samt hjemmestyrets bekendtgørelse om vandkvalitet og tilsyn med vandforsyningsanlæg.
23) Rent havvand: Naturligt, kunstigt eller renset havvand eller brakvand, som ikke indeholder mikroorganismer, skadelige stoffer eller toksisk marint plankton i sådanne mængder, at det direkte eller indirekte kan skade sundhedskvaliteten af fødevarer.
24) Rent vand: Rent havvand og ferskvand af en tilsvarende kvalitet.
25) Indpakning: Anbringelse af en fødevare i en indpakning eller beholder i direkte berøring med den pågældende fødevare og selve denne indpakning eller beholder.
26) Emballering/emballage: Anbringelse af en eller flere indpakkede fødevarer i en ydre beholder og selve denne beholder.
27) Hermetisk lukket beholder: Beholder, der er udformet med henblik på at beskytte indholdet mod udefrakommende farer.
28) Animalske produkter: 
a. Animalske fødevarer, herunder blod,
b. Levende toskallede bløddyr, levende pighuder, levende sækdyr og levende havsnegle, der er bestemt til konsum.
c. Andre dyr, såsom levende krebsdyr, der leveres levende til den endelige forbruger med henblik på tilberedning.
29) Forarbejdning: Enhver handling, der sikrer en væsentlig ændring af det oprindelige produkt, bl.a. ved varmebehandling, røgning, saltning, modning, tørring, marinering, ekstraktion, ekstrudering eller en kombination af disse processer.
30) Uforarbejdede produkter: Fødevarer, der ikke er blevet forarbejdet, og omfatter produkter, der f.eks. er blevet adskilt, parteret, kløvet, udskåret, udbenet, hakket, afhudet, flået, formalet, opskåret, renset, afpudset, afskallet, pillet, knust, kølet, frosset, dybfrosset eller optøet.
31) Forarbejdede produkter: Fødevarer, der fremkommer ved forarbejdning af uforarbejdede produkter. Disse produkter kan indeholde stoffer, der er nødvendige for fremstillingen eller for at give produkterne særlige egenskaber.
32) Udførsel: Udførsel til EU-samhandelsområdet eller udførsel til tredjeland.
Stk. 2. I bilagene betyder udtrykkene »om nødvendigt«, »hvis det er relevant«, »passende« og »tilstrækkeligt« henholdsvis, hvor det er nødvendigt, relevant eller passende for eller tilstrækkeligt til at opfylde bekendtgørelsens mål.
§ 3. Definitionerne i bekendtgørelse for Grønland om offentlig kontrol ved udførsel finder tilsvarende anvendelse.
Kapitel 2
Generelle forpligtelser
§ 4. Fødevarevirksomheder skal sikre, at produktionen, forarbejdningen og distributionen i alle led, som er under deres kontrol, er i overensstemmelse med de relevante hygiejnebestemmelser i denne bekendtgørelse, samt hygiejnebestemmelserne i bekendtgørelse for Grønland om fiskevarer, bekendtgørelse for Grønland om kød og kødprodukter og bekendtgørelse for Grønland om muslinger m.m.
§ 5. Fødevarer må ikke markedsføres, hvis de er farlige. 
Stk. 2. Fødevarer betragtes som farlige, hvis de anses for at være 
1) sundhedsskadelige, eller
2) uegnede til menneskeføde. 
Stk. 3. Ved afgørelsen af, om en fødevare er farlig, skal der tages hensyn til følgende: 
1) Forbrugernes normale anvendelse af fødevaren på hvert produktions-, tilvirknings- og distributionsstadium.
2) De oplysninger, der er meddelt den enkelte forbruger, herunder oplysninger på etiketten eller andre oplysninger, der generelt er tilgængelige for forbrugerne, og hvoraf det fremgår, hvordan en bestemt fødevares eller fødevarekategoris specifikke negative indvirkning på sundheden kan undgås. 
Stk. 4. Ved afgørelsen af, om en fødevare er sundhedsskadelig, skal der tages hensyn til følgende: 
1) Fødevarens sandsynlige umiddelbare, kortsigtede eller langsigtede indvirkning på sundheden hos personer, der indtager fødevaren, samt hos kommende generationer.
2) Sandsynlige kumulative toksiske indvirkninger. 
3) Det forhold, at en bestemt kategori af forbrugere kan være særligt sundhedssensitive over for en fødevare, der er bestemt til den pågældende kategori af forbrugere. 
Stk. 5. Ved afgørelsen af, om en fødevare er uegnet til menneskeføde, skal der tages hensyn til, om fødevaren er uacceptabel til menneskeføde, hvis den anvendes som tiltænkt, fordi den er forurenet på grund af udefra kommende forhold eller på anden måde eller på grund af forrådnelse, nedbrydning eller fordærv. 
Stk. 6. Såfremt den farlige fødevare er en del af en sending eller et parti af samme klasse eller betegnelse, antages det, at samtlige fødevarer i den pågældende sending eller det pågældende parti er farlige, medmindre en nærmere gennemgang ikke giver noget belæg for, at den resterende del af sendingen eller partiet skulle være farlig. 
Stk. 7. En fødevare, der overholder de specifikke bestemmelser om fødevaresikkerhed, anses for at være sikker med hensyn til de aspekter, der er omfattet af specifikke bestemmelser. 
Stk. 8. Det forhold, at en fødevare er i overensstemmelse med specifikke bestemmelser gældende for denne fødevare, udelukker ikke, at Fødevarestyrelsen kan træffe passende foranstaltninger for at begrænse markedsføring af fødevaren eller kræve dens tilbagetrækning fra markedet, hvis der på trods af overensstemmelse med kravene er grund til at mistænke fødevaren for at være farlig. 
§ 6. Fødevarevirksomheder må ikke anvende andre stoffer end drikkevand eller rent vand, såfremt det er tilladt efter nærværende bekendtgørelse til at fjerne overfladeforurening fra animalske produkter, medmindre anvendelsen af stoffet er godkendt af EU. Fødevarevirksomheder skal også overholde alle de betingelser for anvendelsen, som måtte blive vedtaget i forbindelse med godkendelsen af det enkelte stof. Anvendelsen af et godkendt stof berører ikke fødevarevirksomhedens pligt til at overholde bestemmelserne i denne bekendtgørelse.
Kapitel 3
Almindelige og særlige hygiejnebestemmelser
§ 7. Fødevarevirksomheder, der udfører primærproduktion og dermed forbundne aktiviteter, jf. bilag 1, skal overholde de almindelige hygiejnebestemmelser i del A i bilag 1 samt de særlige krav, der følger af denne bekendtgørelse.
Stk. 2. Fødevarevirksomheder, der udfører et led i produktionen, forarbejdningen og distributionen af fødevarer efter de led, som stk. 1 finder anvendelse på, skal overholde hygiejnebestemmelserne i denne bekendtgørelse.
Stk. 3. Virksomheder, der håndterer fiskevarer, kød og kødprodukter, eller toskallede bløddyr, levende pighuder, levende sækdyr og levende havsnegle skal tillige overholde hygiejnebestemmelserne fastsat i henholdsvis:
1) Bekendtgørelse for Grønland om fiskevarer.
2) Bekendtgørelse for Grønland om kød og kødprodukter.
3) Bekendtgørelse for Grønland om muslinger m.m.
Stk. 4. Fødevarevirksomheder træffer alt efter forholdene følgende særlige hygiejneforanstaltninger:
1) Opfyldelse af mikrobiologiske kriterier for fødevarer.
2)  Vedtagelse af de procedurer, som er nødvendige for at nå de mål, der er opstillet for at opfylde målsætningen i denne bekendtgørelse.
3)  Opfyldelse af temperaturkontrolkrav for fødevarer.
4)  Bevarelse af kølekæden.
5)  Prøveudtagninger og analyser.
Stk. 5. De kriterier, krav og mål, der er omhandlet i stk. 4, samt prøveudtagnings- og analyseprocedurer i tilknytning hertil, fastlægges af Fødevarestyrelsen.
§ 8. Hvis denne bekendtgørelse ikke indeholder nærmere enkeltheder om prøveudtagnings- eller analysemetoder, kan fødevarevirksomheder anvende passende metoder, der er fastsat i andre bekendtgørelser for Grønland.
Stk. 2. Hvis de nævnte metoder i stk. 1 ikke findes, kan der anvendes andre metoder, hvis disse giver resultater, der kan ligestilles med dem, der opnås ved brug af referencemetoden, forudsat at disse metoder er videnskabeligt godkendt i overensstemmelse med internationalt anerkendte regler eller protokoller.
Kapitel 4
Registrering, autorisation og offentlig kontrol
§ 9. Fødevarevirksomheder må kun markedsføre animalske produkter, hvis de udelukkende er tilberedt og håndteret i virksomheder, der
1) opfylder de relevante krav i denne bekendtgørelse og andre relevante krav i fødevarelovgivningen, og
2) er registreret hos eller, hvor det kræves i medfør af stk. 2, autoriseret af Fødevarestyrelsen.
Stk. 2. Fødevarevirksomheder, der er omfattet af kravene i denne bekendtgørelses § 7, stk. 3, må kun drives, hvis de er autoriseret af Fødevarestyrelsen i overensstemmelse med stk. 3, bortset fra virksomheder, der kun udfører:
1) Primærproduktion.
2) Transport.
3) Oplagring af produkter, der ikke kræver temperaturregulerede oplagringsforhold.
Stk. 3. En virksomhed, der skal autoriseres efter stk. 2, må kun drives, hvis Fødevarestyrelsen
1) har meddelt virksomheden autorisation til at arbejde efter et besøg på stedet, eller
2) har meddelt virksomheden en betinget autorisation efter et besøg på stedet.
Stk. 4. Fødevarevirksomheder, herunder primærproducenter og kontorvirksomheder, som ikke skal autoriseres efter stk. 2, må kun markedsføre animalske fødevarer, hvis de er registreret hos Fødevarestyrelsen, jf. dog stk. 5.
Stk. 5. Fødevarevirksomheder, der udfører følgende former for primærproduktion og dermed forbundne aktiviteter, skal være registreret hos de nævnte myndigheder:
1) Fiskeri eller muslingehøst skal være registreret hos Grønlands Fiskeri- og Jagtkontrol.
2) Jægere skal have indhentet jagtbevis hos Grønlands Fiskeri- og Jagtkontrol.
Stk. 6. Fødevarevirksomheder skal samarbejde med Fødevarestyrelsen i overensstemmelse med bekendtgørelse for Grønland om særlige bestemmelser for tilrettelæggelsen af den offentlige kontrol med animalske fødevarer. Fødevarevirksomheden skal navnlig sikre, at driften indstilles, hvis Fødevarestyrelsen trækker autorisationen tilbage eller, i tilfælde af betinget autorisation, ikke forlænger den eller ikke giver fuld autorisation.
§ 10. Virksomheder, der ansøger om autorisation efter § 9, stk. 2, skal
1) anvende den digitale formular om autorisation af fødevarevirksomhed i Grønland på virk.dk eller den tilsvarende formular på Fødevarestyrelsens hjemmeside, 
2) sende tegninger og beskrivelse af virksomheden samt beskrivelse af de påtænkte aktiviteter, og
3) vedlægge en beskrivelse af de i § 19 nævnte procedurer sammen med ansøgningen.
Stk. 2. Fødevarestyrelsen træffer afgørelse senest 4 uger efter, at der er foretaget kontrolbesøg i virksomheden i henhold til bekendtgørelse for Grønland om særlige bestemmelser for tilrettelæggelsen af den offentlige kontrol med animalske fødevarer.
Stk. 3. Fristen i stk. 2 kan forlænges én gang, hvis sagens kompleksitet berettiger det. Fødevarestyrelsen begrunder forlængelsen og varigheden af forlængelsen og meddeler dette til ansøgeren inden udløbet af fristen.
Stk. 4. Virksomheden må ikke påbegynde sine fødevareaktiviteter, før Fødevarestyrelsen har meddelt autorisation eller betinget autorisation, jf. bekendtgørelse for Grønland om særlige bestemmelser for tilrettelæggelsen af den offentlige kontrol med animalske fødevarer.
§ 11. Fødevarevirksomheder, der skal registreres efter § 9, stk. 4, skal anvende den digitale formular om registrering af fødevarevirksomhed i Grønland på virk.dk eller den tilsvarende formular på Fødevarestyrelsens hjemmeside. 
Stk. 2. Virksomheden må påbegynde sine fødevareaktiviteter, når den er registreret hos Fødevarestyrelsen.
Stk. 3. Fødevarestyrelsen bekræfter skriftligt registreringen senest 4 uger efter modtagelsen.
Stk. 4. Fristen i stk. 3 kan forlænges én gang, hvis sagens kompleksitet berettiger det. Fødevarestyrelsen begrunder forlængelsen og varigheden af forlængelsen og meddeler dette til ansøgeren inden udløbet af fristen.
§ 12. Autorisation skal indhentes på ny ved
1) væsentlige bygningsmæssige ændringer,
2) væsentlige ændringer i virksomhedens indretning,
3) væsentlige ændringer i virksomhedens produktion eller vareudvalg, eller
4) indførelse af lovpligtig egenkontrol eller ved væsentlige ændringer i denne egenkontrol.
Stk. 2. Ansøgning om fornyelse efter stk. 1 skal følge proceduren i § 10, stk. 1.
§ 13. En registreret virksomhed skal registrere væsentlige ændringer i sine aktiviteter til Fødevarestyrelsen.
Stk. 2. Registrering af væsentlige ændringer efter stk. 1, skal følge proceduren i § 11, stk. 1.
§ 14. Ved ejerskifte i en autoriseret eller registreret virksomhed, skal den, der overtager virksomheden, senest på overtagelsestidspunktet registrere ejerskiftet til Fødevarestyrelsen.
Stk. 2. Ved registrering af ejerskifte skal anvendes skema som angivet i § 10, stk. 1 eller § 11, stk. 1.
Stk. 3. Virksomheden kan fortsætte efter ejerskifte med de hidtidige aktiviteter uden at afvente fornyet autorisation eller registrering. Virksomheden må ikke påbegynde andre aktiviteter, før Fødevarestyrelsen har meddelt autorisation eller registrering til disse aktiviteter.
§ 15. Fødevarestyrelsen kan tage en autorisation op til fornyet behandling, når Fødestyrelsen foretager offentlig kontrol af virksomheden.
§ 16. Fødevarestyrelsen kan fratage en autorisation, hvis
1) virksomheden ikke opfylder de stillede vilkår,
2) forudsætningerne for autorisation ændres væsentligt,
3) meddelte påbud eller forbud ikke efterleves, eller
4) det ud fra hygiejniske, markedsføringsmæssige, afgiftsmæssige eller lignende årsager skønnes nødvendigt.
Stk. 2. Fratagelsen har virkning fra det tidspunkt, den meddeles virksomheden, medmindre andet fremgår af afgørelsen.
Stk. 3. Fødevarestyrelsen kan ved fornyet autorisation efter fratagelsen stille særlige vilkår på baggrund af den hidtidige drift m.v. af virksomheden.
§ 17. Fødevarevirksomheder skal samarbejde med Fødevarestyrelsen i overensstemmelse med anden gældende lovgivning.
Stk. 2. Fødevarevirksomheder skal navnlig give Fødevarestyrelsen meddelelse på den måde, som styrelsen kræver, om alle virksomheder, som de er ansvarlige for, og som udfører enten produktion, forarbejdning eller distribution af fødevarer, med henblik på registrering af de pågældende virksomheder.
§ 18. Fødevarevirksomheder, som får anmærkninger (indskærpelser, påbud, forbud, bødeforelæg eller politianmeldelser) for overtrædelse af fødevarelovgivningen, skal indsende dokumentation til Fødevarestyrelsen om, at forholdene er blevet bragt i overensstemmelse med fødevarelovgivningen. 
Stk. 2. Dokumentationen efter stk. 1 skal indsendes inden 14 dage efter, at anmærkningen er meddelt virksomheden, medmindre at Fødevarestyrelsen fastsætter en anden frist.
Stk. 3. Fødevarestyrelsen kan i særlige tilfælde fritage en virksomhed fra at indsende dokumentation, jf. stk. 1, hvis styrelsen vurderer, at overholdelse af fødevarelovgivningen mere hensigtsmæssigt kan kontrolleres på anden vis.
Kapitel 5
Risikoanalyse og kritiske kontrolpunkter samt retningslinjer for god hygiejnepraksis
§ 19. Fødevarevirksomheder skal indføre, iværksætte og følge en fast procedure eller faste procedurer, der er baseret på HACCP-principperne.
Stk. 2. HACCP-principperne i stk. 1 går ud på følgende:
1) Identificere risici, som skal forebygges, fjernes eller reduceres til et acceptabelt niveau.
2) Identificere de kritiske kontrolpunkter på det eller de produktionstrin, hvor det er vigtigt at have produktionen under kontrol for at forebygge eller fjerne en risiko eller reducere den til et acceptabelt niveau.
3) Fastsætte kritiske grænser på kritiske kontrolpunkter, som adskiller acceptable forhold fra uacceptable forhold, med henblik på at forebygge, fjerne eller reducere identificerede risici.
4) Fastlægge og gennemføre effektive overvågningsprocedurer på kritiske kontrolpunkter.
5) Fastsætte korrigerende handlinger, hvis det ved overvågningen viser sig, at et kritisk kontrolpunkt ikke er under kontrol.
6) Fastsætte procedurer for regelmæssigt at kontrollere, at de foranstaltninger, der er beskrevet i nr. 1-5, fungerer effektivt.
7) Udfærdige dokumenter og føre registre, der svarer til virksomhedens art og størrelse for at dokumentere, at foranstaltningerne i nr. 1-6 anvendes effektivt.
Stk. 3. Hvis der ændres ved produktet, processen eller ethvert andet trin, tager fødevarevirksomheden proceduren op til revision og foretager de nødvendige ændringer.
Stk. 4. Stk. 1 gælder kun for fødevarevirksomheder, der udfører et led i produktionen, forarbejdningen og distributionen af fødevarer efter primærproduktionen og de dermed forbundne aktiviteter, jf. bilag 2.
Stk. 5. Fødevarevirksomheder skal
1) forelægge Fødevarestyrelsen bevis for, at de overholder stk. 1, i den form, Fødevarestyrelsen anmoder om, under hensyntagen til fødevarevirksomhedernes art og størrelse,
2) sikre, at alle dokumenter, der beskriver de procedurer, som er udviklet i overensstemmelse med denne bestemmelse, ajourføres løbende, og
3) opbevare alle dokumenter og registre i et passende tidsrum.
§ 20. Fødevarevirksomheder, der driver slagteri, skal foretage det nødvendige for at sikre, at slagtedyr, herunder opdrættet vildt, undersøges af embedsdyrlægen før slagtningen, og må kun slagte dyr med henblik på konsum, som embedsdyrlægen ved det levende syn har fundet egnet til slagtning.
Stk. 2. Fødevarevirksomheder, der driver slagteri, skal foretage det nødvendige for at sikre, at alle dele af dyret, herunder blodet, undersøges af embedsdyrlægen umiddelbart efter slagtningen.
Stk. 3. Vildthåndteringsvirksomheder skal foretage det nødvendige for at sikre, at alle indbragte dele af dyret undersøges af embedsdyrlægen efter ankomsten til virksomheden.
§ 21. Fødevarebranchen kan udarbejde retningslinjer for god hygiejnepraksis og for anvendelsen af HACCP-principperne. Fødevarevirksomheder kan benytte sig af sådanne retningslinjer i forbindelse med indførsel af procedurer som nævnt i § 19.
Stk. 2. Når der udvikles retningslinjer for god praksis, skal fødevarebranchen udvikle og udbrede disse
1) i samråd med repræsentanter for de parter, hvis interesser i væsentlig grad er berørt, f.eks. de kompetente myndigheder og forbrugergrupper,
2) under hensyn til de relevante kodekser for praksis i Codex Alimentarius, og
3) under hensyn til henstillingerne i del B i bilag 1, når de vedrører primærproduktionen og de dermed forbundne aktiviteter, jf. bilag 1, del A, afsnit I.
Stk. 3. Fødevarestyrelsen vurderer retningslinjerne for at sikre,
1) at de er udviklet i overensstemmelse med stk. 2,
2) at deres indhold er praktisk anvendeligt for de sektorer, som de gælder for, og
3) at disse er forenelige med §§ 4, 5, 7, 8 og 19 i de sektorer og for de fødevarer, som de gælder for.
§ 22. Prøver, der udtages som led i virksomhedens egenkontrol, skal analyseres på et laboratorium, som har et dokumenteret kvalitetssikringssystem i form af akkreditering, certificering eller et kvalitetssystem baseret på anerkendte principper for kvalitetssikring af laboratorier.
Kapitel 6
Sporbarhed og tilbagetrækning
§ 23. Sporbarheden skal i alle produktions-, tilvirknings- og distributionsled sikres for fødevarer og dyr, der anvendes i fødevareproduktionen, samt for ethvert andet stof, der er bestemt til, eller som kan forventes at blive tilsat en fødevare.
Stk. 2. Fødevarevirksomheder skal være i stand til at identificere, hvorfra de har fået leveret en fødevare eller et dyr, der anvendes i fødevareproduktionen, og ethvert stof, der er bestemt til, eller som kan forventes at blive tilsat en fødevare.
Stk. 3. Til det formål skal der etableres systemer og procedurer, hvorved sådanne oplysninger kan stilles til rådighed for Fødevarestyrelsen efter anmodning.
Stk. 4. Fødevarevirksomheder skal etablere systemer og procedurer til identifikation af de øvrige virksomheder, hvortil deres produkter er leveret. Disse oplysninger stilles til rådighed for Fødevarestyrelsen ved anmodning.
Stk. 5. En fødevare, der markedsføres, eller som kan forventes at blive markedsført i EU, forsynes med en passende mærkning eller identifikation, der letter sporbarheden ved hjælp af relevant dokumentation eller information i overensstemmelse med de relevante krav i fødevarelovgivningen.
§ 24. Hvis en fødevarevirksomhed antager eller har grund til at antage, at en fødevare, som virksomheden har importeret, produceret, tilvirket, forarbejdet eller distribueret, ikke overholder kravene til fødevaresikkerhed, og fødevaren ikke længere umiddelbart kontrolleres direkte af denne fødevarevirksomhed, skal virksomheden straks træffe forholdsregler med henblik på at trække den pågældende fødevare tilbage fra markedet og informere Fødevarestyrelsen herom. 
Stk. 2. Hvis et produkt er nået ud til forbrugerne, skal virksomheden effektivt og præcist informere dem om baggrunden for, at varen trækkes tilbage, og skal om nødvendigt kalde varen tilbage fra forbrugere, som allerede er i besiddelse af den pågældende vare, såfremt andre foranstaltninger er utilstrækkelige til opnåelse af et højt sundhedsbeskyttelsesniveau.
Stk. 3. Fødevarevirksomheden med ansvar for distributionsvirksomhed, som ikke har indflydelse på fødevarens indpakning, mærkning, sikkerhed eller integritet, skal inden for rammerne af sine aktiviteter træffe forholdsregler med henblik på at trække produkter, der ikke opfylder kravene til fødevaresikkerhed, tilbage fra markedet, ligesom virksomheden skal bidrage til fødevaresikkerheden ved at videregive de relevante oplysninger, der er nødvendige for at kunne spore en fødevare, som led i et samarbejde om forholdsregler truffet af producenter, tilvirkere, forarbejdere og Fødevarestyrelsen.
Stk. 4. Fødevarevirksomheden skal straks underrette Fødevarestyrelsen, hvis virksomheden antager eller har grund til at antage, at en fødevare, virksomheden markedsfører, kan have sundhedsskadelig indvirkning på mennesker. Virksomheden underretter Fødevarestyrelsen om de forholdsregler, der træffes for at afværge, at den endelige forbruger udsættes for risiko, og må ikke forhindre nogen i eller afskrække nogen fra i overensstemmelse med national ret og retspraksis at samarbejde med Fødevarestyrelsen, hvis dette kan forebygge, reducere eller eliminere en risiko ved en fødevare.
Stk. 5. Fødevarevirksomheden samarbejder med Fødevarestyrelsen om de forholdsregler, der træffes med henblik på at undgå eller mindske risiciene ved de fødevarer, virksomheden leverer eller har leveret.

Kapitel 7
Sundheds- og identifikationsmærkning
§ 25. Fødevarevirksomheder må kun markedsføre animalske produkter, hvis de er håndteret i en virksomhed, der skal autoriseres i overensstemmelse med § 10, stk. 2, når de er forsynet med
1) et sundhedsmærke anbragt i overensstemmelse med bekendtgørelse for Grønland om kød og kødprodukter, eller
2) et identifikationsmærke anbragt i overensstemmelse med bilag 3, hvis ovennævnte bekendtgørelse ikke indeholder en bestemmelse om anbringelse af sundhedsmærke.
Stk. 2. Fødevarevirksomheder må kun anvende et identifikationsmærke på et produkt af animalsk oprindelse, hvis produktet er fremstillet i overensstemmelse med denne bekendtgørelse og på en virksomhed, der opfylder kravene i § 9.
Stk. 3. Fødevarevirksomheden må ikke fjerne et sundhedsmærke, der er anbragt på kød i overensstemmelse med bekendtgørelse for Grønland om kød og kødprodukter, medmindre kødet udskæres, tilberedes eller på anden måde bearbejdes.
Kapitel 8
Bestemmelser om foranstaltninger
§ 26. Der idømmes bøde overfor den, der
1) overtræder § 4-5, § 7, stk. 1-3, § 9, § 10, stk. 1 og 4, § 11, stk. 1-2, §§ 12-14, § 17, § 18, stk. 1, § 19, stk. 1 og 5, § 20, § 21, stk. 2, §§ 22-25. 
2) tilsidesætter vilkår fastsat i medfør af § 16, eller
3) undlader at overholde bestemmelser i bilag 1-5.
Stk. 2. For overtrædelser, der begås af selskaber m.v. (juridiske personer), kan der pålægges selskabet som sådant bødeansvar.

Kapitel 9
Ikrafttræden
§ 27. Bekendtgørelsen træder i kraft den xx. måned 2025.




Stk. 2. Bekendtgørelse nr. 17 af 4. januar 2019 for Grønland om fødevarevirksomheder ophæves.



Bilag 1
Primærproduktion
A. ALMINDELIGE HYGIEJNEBESTEMMELSER FOR PRIMÆRPRODUKTION OG DERMED FORBUNDNE AKTIVITETER

	Kapitel I: Anvendelsesområde
1. Dette bilag finder anvendelse på primærproduktion og følgende dermed forbundne aktiviteter:

a) Transport, opbevaring og håndtering af primærprodukter på produktionsstedet, forudsat at det ikke ændrer deres karakter væsentligt.
b) Transport af levende dyr, når det er nødvendigt for at kunne opfylde denne bekendtgørelses mål.
c) For så vidt angår fiskevarer og vildtlevende vildt: transport i forbindelse med levering af primærprodukter, hvis karakter ikke er blevet væsentligt ændret, fra produktionsstedet til en virksomhed.

Kapitel II: Hygiejnebestemmelser
1. Virksomhederne skal så vidt muligt sikre, at primærprodukterne beskyttes mod kontaminering, under hensyntagen til enhver form for forarbejdning, som produkterne efterfølgende vil blive underkastet.
2. Uanset den generelle forpligtelse i punkt 1 skal fødevarevirksomheden overholde de relevante bestemmelser i lovgivningen om kontrol med risici inden for primærproduktion og dermed forbundne aktiviteter, herunder
a) foranstaltninger til kontrol af kontaminering fra luft, jord, vand, foder, gødningsstoffer, veterinærlægemidler, plantebeskyttelsesmidler og biocider samt opbevaring, håndtering og bortskaffelse af affald, og
b) foranstaltninger vedrørende dyresundhed og -velfærd og plantesundhed, der indvirker på menneskers sundhed, herunder programmer til overvågning og bekæmpelse af zoonoser og zoonotiske agenser.
3. Virksomheder, der opdrætter, høster eller jager dyr eller producerer primærprodukter af animalsk oprindelse, skal især træffe passende foranstaltninger til alt efter omstændighederne
c) at holde alle faciliteter, der anvendes i forbindelse med primærproduktion og dermed forbundne aktiviteter, herunder faciliteter, hvor foder opbevares og behandles, rene og om nødvendigt desinficere dem på passende måde efter rengøringen,
d) at holde udstyr, beholdere, kasser, køretøjer og kar rent/rene og om nødvendigt desinficere det/dem på passende måde efter rengøringen,
e) så vidt muligt at sikre, at dyr, der skal til slagteriet, samt, om fornødent, produktionsdyr er rene,
f) at anvende drikkevand eller rent vand, hvor det er nødvendigt, for således at undgå kontaminering,
g) at sikre, at personale, der håndterer fødevarer, er ved godt helbred og modtager undervisning i sundhedsrisici,
h) så vidt muligt at forhindre, at dyr og skadegørere forårsager kontaminering,
i) at opbevare og håndtere affald og farlige stoffer således, at kontaminering undgås,
j) at forebygge indslæbning og spredning af smitsomme sygdomme, der kan overføres til mennesker gennem fødevarer, bl.a. ved at træffe forholdsregler ved indsættelse af nye dyr og indberette formodede udbrud af sådanne sygdomme til Fødevarestyrelsen,



k) at tage hensyn til resultaterne af relevante analyser af prøver fra dyr eller andre prøver, der er af betydning for menneskers sundhed, og
l) at bruge fodertilsætningsstoffer og veterinærlægemidler korrekt i henhold til den relevante lovgivning.
4. Virksomheder skal træffe passende afhjælpende foranstaltninger, når de underrettes om problemer, der er konstateret ved den offentlige kontrol.

Kapitel III: Journaler
1. Fødevarevirksomheder skal føre og opbevare journaler over foranstaltninger, som er truffet for at kontrollere fødevarerisici på en passende måde og i et passende tidsrum, og som svarer til virksomhedens art og størrelse. Virksomhederne skal på begæring stille de relevante oplysninger i sådanne journaler til rådighed for Fødevarestyrelsen og den fødevarevirksomhed, der modtager produkterne.
2. Fødevarevirksomheder, der opdrætter dyr eller producerer primærprodukter af animalsk oprindelse, skal specielt føre journaler over:
a) Art og oprindelse af de foderstoffer, som dyrene har fået.
b) Veterinærlægemidler eller andre behandlinger, som dyrene har fået, behandlingsdatoer og tilbageholdelsesperioder.
c) Forekomsten af sygdomme, der kan have indflydelse på sikkerheden for animalske produkter.
d) Resultaterne af analyser af prøver fra dyrene eller andre prøver, der er taget i en diagnostisk sammenhæng, og som har betydning for menneskers sundhed.
e) Alle relevante rapporter om kontrol af dyr eller animalske produkter.
3. Andre personer såsom dyrlæger, agronomer og konsulenter kan bistå virksomheden med at føre journalerne.

B. ANBEFALINGER VEDRØRENDE RETNINGSLINJER FOR GOD HYGIEJNEPRAKSIS
1. Retningslinjer for god hygiejnepraksis, som omhandlet i § 21 i denne bekendtgørelse, bør indeholde en vejledning i god hygiejnepraksis for kontrol med risici inden for primærproduktion og dermed forbundne aktiviteter.
2. Retningslinjerne for god hygiejnepraksis bør omfatte passende oplysninger om risici, der kan op stå inden for primærproduktion og dermed forbundne aktiviteter, og foranstaltninger til kontrol med risici, herunder relevante foranstaltninger i fødevarelovgivningen. Sådanne risici og foranstaltninger kan f.eks. være
a) kontrol med miljøforurening som f.eks. mycotoksiner, tungmetaller og radioaktivt materiale,
b) anvendelsen af vand, organisk affald og gødningsstoffer,
c) korrekt og hensigtsmæssig brug af plantebeskyttelsesmidler og biocider og deres sporbarhed,
d) korrekt og hensigtsmæssig brug af veterinærlægemidler og fodertilsætningsstoffer og deres sporbarhed,
e) tilberedning, opbevaring, anvendelse og sporbarhed af foder,
f) passende bortskaffelse af døde dyr, affald og strøelse,
g) beskyttelsesforanstaltninger for at forebygge indslæbning af smitsomme sygdomme, der kan overføres til mennesker gennem fødevarer, og enhver pligt til at underrette myndighederne,
h) procedurer, praksis og metoder til sikring af, at fødevarer produceres, håndteres, pakkes, op‐ bevares og transporteres under passende hygiejneforhold, herunder effektiv rengøring og kontrol med skadegørere,
i) foranstaltninger vedrørende renlighed i forbindelse med produktionsdyr og dyr, der skal til slagteriet, eller



j) foranstaltninger vedrørende journaler.

Bilag 2

Almindelige hygiejnebestemmelser for alle fødevarevirksomheder (undtagen når bilag 1 finder anvendelse)
Indledning
Kapitel IV-XI omfatter alle led i produktionen, forarbejdningen og distributionen af fødevarer, og de resterende kapitler finder anvendelse som følger:
Kapitel I omfatter alle fødevarelokaler.
Kapitel II gælder for alle lokaler, hvor der tilberedes, behandles eller forarbejdes fødevarer, bortset fra spiselokaler.
Kapitel III gælder for al transport.

Kapitel I: Almindelige bestemmelser for fødevarelokaler
1. Lokaler, hvor der findes fødevarer, skal holdes rene og i god stand.
2. Fødevarelokalernes grundplan, udformning, udførelse, beliggenhed og dimensioner skal være således, at
a) de kan vedligeholdes, rengøres eller desinficeres, at luftbåren kontaminering kan undgås eller begrænses til det mindst mulige, og at der er plads nok til, at alt arbejde kan udføres hygiejnisk,
b) der ydes beskyttelse mod ansamling af snavs, kontakt med giftige materialer, afgivelse af partikler til fødevarerne og dannelse af kondensvand eller uønsket mug på overflader,
c) der er mulighed for god hygiejnemæssig praksis, som bl.a. indebærer beskyttelse mod kontaminering og navnlig bekæmpelse af skadegørere, og
d) der om nødvendigt er temperaturregulerede håndterings- og opbevaringsforhold af tilstrækkelig kapacitet til, at fødevarerne kan holdes ved en passende temperatur, og indrettet således, at temperaturen kan overvåges og om nødvendigt registreres.
3. Der skal være et tilstrækkeligt antal toiletter, som er forbundet med et effektivt afløbssystem. Der må ikke være direkte adgang fra toiletterne til lokaler, hvor der håndteres fødevarer.
4. Der skal være et tilstrækkeligt antal håndvaske, der er hensigtsmæssigt placeret og specielt beregnet til håndvask. Håndvaskene skal være forsynet med rindende varmt og koldt vand og faciliteter til hygiejnisk vask og tørring af hænderne. Der skal om nødvendigt være separate faciliteter til vask af fødevarer.
5. Der skal være passende og tilstrækkelig naturlig eller mekanisk ventilation. Mekanisk luftstrøm fra et forurenet til et rent område skal undgås. Ventilationssystemerne skal være således konstrueret, at filtre og andre dele, som kræver rengøring eller udskiftning, er let tilgængelige.
6. De sanitære installationer skal have tilstrækkelig naturlig eller mekanisk ventilation.
7. Fødevarelokalerne skal have tilstrækkelig naturlig eller kunstig belysning.
8. Afløbsforhold skal være tilstrækkelige til formålet. De skal være konstrueret og udformet således, at der ikke er risiko for kontaminering. Helt eller delvis åbne afløbskanaler skal være udformet således, at spildevandet ikke løber fra et kontamineret område til og ind i et rent område, bl.a. et område, hvor der håndteres fødevarer, der vil kunne udgøre en høj risiko for den endelige forbruger.
9. Der skal, om nødvendigt, være passende omklædningsrum for personalet.
10. Rengørings- og desinfektionsmidler må ikke opbevares på steder, hvor der håndteres fødevarer.

Kapitel II: Særlige bestemmelser for lokaler (undtagen spiselokaler), hvor der tilberedes, behandles eller forarbejdes fødevarer



1. I lokaler, hvor der tilberedes, behandles eller forarbejdes fødevarer (undtagen spiselokaler, men inklusive lokaler, der findes i transportmidler), skal udformningen og grundplanen være således, at der er mulighed for god hygiejnemæssig praksis, som bl.a. indebærer beskyttelse mod kontaminering mellem og under processer. Det medfører især følgende:
a) Gulvene skal holdes i god stand og være lette at rengøre og om nødvendigt desinficere. Det‐ te kræver, at der anvendes vandtætte, ikke-absorberende, afvaskelige, ugiftige materialer, medmindre virksomheden over for Fødevarestyrelsen kan godtgøre, at andre materialer er egnede. Gulvene skal om nødvendigt være forsynet med passende afløb.
b) Væggene skal holdes i god stand og være lette at rengøre og om nødvendigt desinficere. Dette kræver, at der anvendes vandtætte, ikke-absorberende, afvaskelige, ugiftige materialer, og at overfladen er glat indtil en højde, som passer til det pågældende arbejde, medmindre virksomheden over for Fødevarestyrelsen kan godtgøre, at andre materialer er egnede.
c) Lofter (eller, hvor der ikke findes lofter, tagets indre overflade), og ophængt inventar skal være konstrueret og bearbejdet således, at ansamling af snavs undgås, og at dannelse af kondensvand og uønsket mug samt afgivelse af partikler begrænses.
d) Vinduer og andre åbninger skal være konstrueret således, at ansamling af snavs undgås. Dem, som kan åbnes ud mod omgivelserne, skal om nødvendigt forsynes med insektnet, der let kan fjernes og rengøres. Hvis åbning af vinduerne medfører kontaminering, skal vinduerne holdes lukket og aflåst under produktionen.
e) Dørene skal være lette at rengøre og om nødvendigt desinficere. Dette kræver, at der anvendes glatte, ikke-absorberende overflader, medmindre virksomheden over for Fødevarestyrelsen kan godtgøre, at andre materialer er egnede.
f) Overflader (herunder på udstyr) i områder, hvor der håndteres fødevarer, og især overflader, der kommer i berøring med fødevarer, skal holdes i god stand og være lette at rengøre og om nødvendigt desinficere. Dette kræver, at der anvendes glatte, afvaskelige, korrosionsbestandige og ugiftige materialer, medmindre virksomheden over for Fødevarestyrelsen kan godt‐ gøre, at andre materialer er egnede.
2. Der skal om nødvendigt være faciliteter til rengøring, desinfektion og opbevaring af arbejdsredskaber og -udstyr. Faciliteterne skal være fremstillet af korrosionsbestandigt materiale og være lette at rengøre, og der skal være tilstrækkelig forsyning af varmt og koldt vand.
3. Der skal om nødvendigt være passende muligheder for vask af fødevarer. Vaske og lignende faciliteter til vask af fødevarer skal have tilstrækkelig forsyning af varmt eller koldt drikkevand i henhold til bestemmelserne i kapitel VI, og de skal holdes rene og om nødvendigt desinficerede.

Kapitel III: Transport
1. Køretøjer eller containere, der anvendes til transport af fødevarer, skal holdes rene og i god stand, således at fødevarerne beskyttes mod kontaminering, og de skal om nødvendigt være udformet og konstrueret således, at de kan rengøres eller desinficeres på passende vis.
2. Beholdere i køretøjer eller containere må ikke anvendes til transport af andet end fødevarer, hvis dette kan føre til kontaminering af fødevarerne.
3. Hvis køretøjer eller containere anvendes til transport af andet end fødevarer eller til transport af forskellige fødevarer samtidig, skal varerne om nødvendigt holdes effektivt adskilt.
4. Bulktransport af fødevarer i flydende form eller i form af granulat eller pulver skal foregå i beholdere eller containere/tanke, der er forbeholdt transport af fødevarer. Containerne skal være forsynet med en tydelig angivelse, der ikke kan slettes, og hvoraf det fremgår, at de anvendes til transport af fødevarer, eller de skal mærkes »kun til fødevarer«.



5. Hvis køretøjer eller containere har været anvendt til transport af andet end fødevarer eller til transport af forskellige fødevarer, skal der gøres grundigt rent mellem transporterne for at undgå risiko for kontaminering.
6. Fødevarer i køretøjer eller containere skal anbringes og beskyttes således, at risikoen for kontaminering reduceres mest muligt.
7. Om nødvendigt skal køretøjer eller containere, der anvendes til transport af fødevarer, kunne virke på en sådan måde, at fødevarerne kan holdes ved en passende temperatur og temperaturen overvåges.

Kapitel IV: Bestemmelser for udstyr
1. Alle redskaber og alt udstyr og tilbehør, som kommer i berøring med fødevarer, skal
a) holdes ordentlig rene/rent og om nødvendigt desinficeres. Rengøring og desinficering skal finde sted med en sådan hyppighed, at al risiko for kontaminering undgås,
b) være således udformet, være fremstillet af sådanne materialer og holdes i en sådan stand, at risikoen for kontaminering reduceres mest muligt,
c) med undtagelse af engangsbeholdere og -emballage være således udformet, være fremstillet af sådanne materialer og holdes i en sådan stand, at de/det kan holdes rene og om nødvendigt desinficeres, og
d) være anbragt således, at udstyret og omgivelserne kan rengøres på passende vis.
2. Om nødvendigt skal udstyret forsynes med alle passende kontrolanordninger, der kan sikre, at bekendtgørelsens mål nås.
3. Hvis det er nødvendigt, at der bruges kemiske tilsætningsstoffer for at hindre korrosion af udstyr og beholdere, skal det ske i overensstemmelse med god praksis.

Kapitel V: Fødevareaffald
1. Fødevareaffald, ikke-spiselige biprodukter og andet affald skal hurtigst muligt fjernes fra de lokaler, hvor der findes fødevarer, således at ophobning undgås.
2. Fødevareaffald, ikke-spiselige biprodukter og andet affald skal anbringes i beholdere, der kan lukkes, medmindre virksomheden over for Fødevarestyrelsen kan godtgøre, at andre typer beholdere eller systemer til fjernelse af affald er egnede. Disse beholdere skal være passende udformet, hol‐ des i god stand og være lette at rengøre og om nødvendigt desinficere.
3. Der skal være passende muligheder for opbevaring og bortskaffelse af fødevareaffald, ikke-spise‐ lige biprodukter og andet affald. Opbevaringsfaciliteterne skal være indrettet og benyttes således, at de kan holdes rene og, om nødvendigt, fri for dyr og skadegørere.
4. Alt affald skal bortskaffes på en hygiejnisk og miljøvenlig måde i henhold til Grønlands lovgivning på området og må ikke udgøre en direkte eller indirekte kilde til kontaminering af fødevarer.

Kapitel VI: Vandforsyning
1. a)	Der skal være forsyning af drikkevand i tilstrækkelig mængde, som skal anvendes, når det er nødvendigt for at sikre, at fødevarerne ikke forurenes.
b)	Rent vand kan anvendes i forbindelse med hele fiskevarer.
Rent havvand kan anvendes i forbindelse med levende toskallede bløddyr, pighuder, sækdyr og havsnegle; rent vand kan også anvendes til udvendig vask.
Når der anvendes rent vand, skal der være passende faciliteter og procedurer til rådighed for at sikre, at anvendelsen heraf ikke udgør en kilde til kontaminering af fødevarerne.



2. Anvendes der vand, som ikke er af drikkevandskvalitet, til f.eks. brandslukning, fremstilling af damp, køling og lignende formål, skal det cirkulere gennem særskilte behørigt identificerede ledningssystemer. Dette vand må ikke have nogen forbindelse med drikkevandssystemerne eller mulighed for tilbagestrømning til disse.
3. Vand, der genbruges til forarbejdning eller som ingrediens, må ikke udgøre en risiko for kontaminering. Det skal være af samme standard som drikkevand, medmindre Fødevarestyrelsen er blevet overbevist om, at vandets kvalitet ikke kan påvirke de færdige fødevarers sundhed.
4. Is, der kommer i kontakt med fødevarer, eller som kan forurene fødevarer, skal være fremstillet af drikkevand eller, når det anvendes til køling af hele fiskevarer, rent vand. Isen skal fremstilles, håndteres og opbevares under forhold, som beskytter den mod kontaminering.
5. Damp, som kommer i direkte kontakt med fødevarer, må ikke indeholde stoffer, der kan være sundhedsfarlige eller forurene fødevarerne.
6. Ved varmebehandling af fødevarer, der opbevares i hermetisk lukkede beholdere, skal det tilses, at det vand, der bruges til at afkøle beholderne efter varmebehandlingen, ikke forurener fødevarerne.

Kapitel VII: Personlig hygiejne
1. Alle, der arbejder på steder, hvor der håndteres fødevarer, skal iagttage en høj grad af personlig renlighed og bære en passende, ren og, om nødvendigt, beskyttende beklædning.
2. Ingen, som lider af eller er bærer af en sygdom, der kan overføres gennem fødevarer, eller som f.eks. har sår, hudinfektioner eller diarré, må håndtere fødevarer eller have adgang til et sted, hvor der håndteres fødevarer, hvis der er nogen risiko for direkte eller indirekte kontaminering. En person med ovennævnte lidelser, der er ansat i en fødevarevirksomhed, og som vil kunne komme i kontakt med fødevarer, skal straks give virksomheden meddelelse om sygdom eller symptomer og om muligt om deres årsager.

Kapitel VIII: Fødevarebestemmelser
1. Fødevarevirksomheden må ikke acceptere råvarer, ingredienser, bortset fra levende dyr, eller nogen andre stoffer, der indgår i forarbejdningen af produkterne, som vides eller med rimelighed kan formodes at være så forurenet med parasitter, patogene mikroorganismer, giftige stoffer eller stoffer, der er gået i opløsning, eller fremmedlegemer, at det færdige produkt selv efter virksomhedens normale hygiejniske sorterings- eller tilberednings- eller forarbejdningsprocesser stadig er uegnet til konsum.
2. Råvarer og alle ingredienser, der opbevares på en fødevarevirksomhed, skal opbevares under pas‐ sende forhold, som forhindrer skadelig nedbrydning og beskytter dem mod kontaminering.
3. I alle produktions-, tilvirknings- og distributionsled skal fødevarer beskyttes mod kontaminering, som kan gøre dem uegnede til konsum, sundhedsfarlige eller kontaminerede på en sådan måde, at de ikke med rimelighed kan betragtes som egnede til at blive konsumeret i den tilstand.
4. Der skal træffes passende foranstaltninger til bekæmpelse af skadegørere. Der skal også træffes passende foranstaltninger til at hindre husdyrs adgang til steder, hvor fødevarer tilberedes, håndteres eller opbevares eller, hvis Fødevarestyrelsen i særlige tilfælde giver tilladelse dertil, hindre, at sådan adgang medfører kontaminering.
5. Råvarer, ingredienser, halvfabrikata og færdigvarer, som kan fremme reproduktion af patogene mikroorganismer eller dannelse af toksiner, må ikke opbevares ved temperaturer, der kan medføre sundhedsfare. Kølekæden må ikke afbrydes. Der kan dog tillades korte perioder uden temperaturkontrol, når det af praktiske hensyn er nødvendigt under håndtering i forbindelse med tilberedning, transport, opbevaring, udstilling og ekspedition af fødevarerne, hvis dette ikke indebærer nogen sundhedsfare. Fødevarevirksomheder, der fremstiller, håndterer og indpakker forarbejdede fødevarer, skal have passende lokaler, der er store nok til at opbevare råvarer og forarbejdet materiale separat, og tilstrækkeligt med separate kølerum.
6. Hvis fødevarer skal opbevares ved lave temperaturer, skal de snarest muligt efter varmebehandlingen eller den endelige tilberedning, hvis der ikke foretages varmebehandling, nedkøles til en temperatur, som ikke indebærer nogen sundhedsfare.
7. Fødevarer skal optøs på en sådan måde, at der er mindst mulig risiko for vækst af patogene mikroorganismer eller dannelse af toksiner i fødevarerne. Under optøningen skal fødevarerne opbevares ved temperaturer, der ikke medfører sundhedsfare. Dryp fra optøningen, der kan være sundhedsfarlig, skal ledes bort. Efter optøningen skal fødevarerne håndteres på en sådan måde, at der er mindst mulig risiko for vækst af patogene mikroorganismer eller dannelse af toksiner.
8. Farlige eller uspiselige stoffer, herunder foderstoffer, skal mærkes og opbevares i særskilte, lukkede beholdere.

Kapitel IX: Bestemmelser for indpakning og emballering af fødevarer
1. Stoffer, der indgår i indpakningsmaterialer og emballager, må ikke være en kilde til kontaminering.
2. Indpakningsmaterialer skal opbevares på en sådan måde, at der ikke er risiko for, at de bliver kontamineret.
3. Når der indpakkes eller emballeres, skal det ske på en sådan måde, at kontaminering af produkterne undgås. Navnlig ved brug af metaldåser og glasbægre skal det om nødvendigt sikres, at beholderen er hel og ren.
4. Indpakningsmaterialer og emballager, som genbruges til fødevarer, skal være lette at rengøre og, om nødvendigt, desinficere.

Kapitel X: Varmebehandling
Følgende krav finder kun anvendelse på fødevarer, der markedsføres i hermetisk lukkede beholdere:
1. En varmebehandlingsproces, der anvendes til forarbejdning af et uforarbejdet produkt eller til videre forarbejdning af et forarbejdet produkt, skal indebære
a) at alle dele af det behandlede produkt opvarmes til en bestemt temperatur i et bestemt tids‐ rum, og
b) at produktet ikke kontamineres under processen.
2. For at sikre, at den anvendte proces fører til det ønskede mål, skal fødevarevirksomheder regelmæssigt kontrollere de vigtigste relevante parametre (navnlig temperatur, tryk, forsegling og mikrobiologiske forhold), blandt andet ved hjælp af automatiske anordninger.
3. Den anvendte proces skal være i overensstemmelse med en internationalt anerkendt norm (f.eks. pasteurisering, ultrahøj temperatur eller sterilisering).

Kapitel XI: Uddannelse
Fødevarevirksomheden skal sikre,
1. at de personer, der håndterer fødevarer, overvåges og instrueres eller uddannes i fødevarehygiejne, så det står i rimeligt forhold til det arbejde, de udfører,
2. at de personer, der er ansvarlige for udviklingen og overholdelsen af den procedure, der er om‐ handlet i § 19, stk. 1, i denne bekendtgørelse eller for overholdelsen af de relevante retningslinjer, er blevet behørigt uddannet i anvendelsen af HACCP-principperne, og
3. at alle bestemmelser i gældende lovgivning vedrørende uddannelsesprogrammer for personer, der arbejder i visse fødevaresektorer, overholdes.

Bilag 3
Identifikationsmærker
Når det kræves efter § 25, skal fødevarevirksomheden sikre, at produkter af animalsk oprindelse identifikationsmærkes i overensstemmelse med følgende bestemmelser.

A. Anbringelse af identifikationsmærket
1. Mærket skal anbringes, inden produktet forlader fremstillingsvirksomheden.
2. Et produkt skal dog have et nyt mærke, hvis emballagen eller indpakningen fjernes, eller det videreforarbejdes på en anden virksomhed. I så fald skal det nye mærke angive autorisationsnummeret på den virksomhed, der udfører disse processer.
3. Fødevarevirksomheden indfører i overensstemmelse med § 23 systemer og procedurer til at identificere, hvorfra virksomheden har modtaget og hvortil den har leveret produkter af animalsk oprindelse.

B. Identifikationsmærkets udformning
1. Mærket skal være let læseligt og må ikke kunne slettes. Myndighederne skal tydeligt kunne se mærket.
2. Mærket skal angive navnet på det land, hvor virksomheden er beliggende, som kan skrives helt ud eller angives med en 2-bogstavers kode efter den pågældende ISO-standard.
3. Mærket skal angive virksomhedens autorisationsnummer. Hvis en virksomhed fremstiller både fødevarer, der er omfattet af denne bekendtgørelse, og fødevarer, der ikke er det, kan lederen af fødevarevirksomheden anvende samme identifikationsmærke for begge typer fødevarer.

For Grønland kan mærket således være:
a) ”GL” efterfulgt af virksomhedens autorisationsnummer.
b) ”Grønland” efterfulgt af virksomhedens autorisationsnummer.
c) ”Greenland” efterfulgt af virksomhedens autorisationsnummer.

C. Mærkningsmetode
1. Mærket kan, afhængigt af hvordan de forskellige animalske produkter præsenteres, anbringes direkte på produktet, indpakningen eller emballagen eller påtrykkes en etiket, der fastgøres på produktet, indpakningen eller emballagen. Mærket kan også bestå af en uaftagelig mærkeplade af et solidt materiale.
2. Når det drejer sig om emballage, der indeholder opskåret kød eller spiselige slagtebiprodukter, skal mærket anbringes på en etiket, der fastgøres eller trykkes på emballagen på en sådan måde, at det ødelægges, når emballagen åbnes. Dette er imidlertid ikke nødvendigt, hvis åbning ødelægger emballagen. Hvis indpakning yder den samme beskyttelse som emballage, kan mærket fastgøres på indpakningen.
3. Når det drejer sig om animalske produkter i transportcontainere eller engrosemballager, der skal yderligere håndteres, forarbejdes, indpakkes eller emballeres på en anden virksomhed, kan mærket anbringes uden på containeren eller emballagen.
4. Når det drejer sig om flydende, granulerede og pulverformige produkter af animalsk oprindelse, som transporteres i løs vægt, samt fiskevarer transporteret i løs vægt, er identifikationsmærket ikke nødvendigt, hvis ledsagende dokumentation indeholder de oplysninger, der er beskrevet i punkt 5.
5. Hvis animalske produkter er anbragt i en pakning, som er bestemt til direkte levering til den ende‐ lige forbruger, er det tilstrækkeligt blot at anbringe mærket uden på den pågældende pakning.
6. Når mærket anbringes direkte på de animalske produkter, skal farverne være godkendt i henhold til bekendtgørelse for Grønland om tilsætninger mv. til visse fødevarer.


Bilag 4
Information om fødevarekæden
Fødevarevirksomheder, der driver slagterier eller vildthåndteringsvirksomheder, skal alt efter tilfældet anmode om, modtage, kontrollere og skride ind på grundlag af oplysninger om fødevarekæden som omhandlet i dette afsnit med hensyn til alle dyr, bortset fra vildtlevende vildt, der er sendt eller er bestemt til at blive sendt til slagteriet eller vildthåndteringsvirksomheden.

1. Slagteriernes ledere må ikke acceptere dyr på slagteriets område, medmindre de har anmodet om og modtaget de relevante fødevarekædeoplysninger, der findes i registrene på oprindelsesbedriften, jf. denne bekendtgørelses bilag 1.
2. Slagteriernes ledere skal modtage oplysningerne mindst 24 timer, inden dyrene ankommer til slagteriet, undtagen i de tilfælde, der er nævnt i punkt 7.
3. De relevante fødevarekædeoplysninger, jf. punkt 1, skal navnlig omfatte:
a) Oprindelsesbedriftens status eller den regionale dyresundhedsstatus.
b) Dyrenes sundhedsstatus.
c) Veterinærlægemidler eller andre behandlinger, som dyrene har fået i løbet af en relevant periode, når tilbageholdelsesperioden har været på over 0 dage, samt behandlingsdato og tilbageholdelsesperioder.
d) Forekomsten af sygdomme, der kan påvirke kødets sikkerhed.
e) Resultaterne, hvis de er relevante for beskyttelsen af folkesundheden, af analyser af prøver fra dyrene eller andre prøver, der er udtaget med henblik på diagnose af sygdomme, der kan påvirke kødets sikkerhed, herunder prøver, der er taget som led i overvågning og bekæmpelse af zoonoser og restkoncentrationer.
f) Relevante rapporter om tidligere inspektioner før og efter slagtning af dyr fra samme oprindelsesbedrift, herunder især embedsdyrlægens rapporter.
g) Produktionsdata, når disse kan give oplysninger om forekomsten af sygdomme.
h) Navn og adresse på den privatpraktiserende dyrlæge, der sædvanligvis tilser oprindelsesbedriften.
4. a)	Det er imidlertid ikke nødvendigt for slagteriets eller vildthåndteringsvirksomhedens leder at modtage:
i) Oplysningerne i punkt 3, litra a), b), f) og h), hvis lederen allerede har kendskab til dis‐ se oplysninger (f.eks. gennem stående ordninger eller kvalitetssikringsordninger).
ii) Oplysningerne i punkt 3, litra a), b), f) og g), hvis producenten erklærer, at der ikke er nogen relevante oplysninger at indberette.
b)  Oplysningerne behøver ikke at foreligge i form af et ordret uddrag af oprindelsesbedriftens registre. Oplysningerne kan afgives ved hjælp af elektronisk dataudveksling eller i form af en standardiseret erklæring underskrevet af producenten.
5. Ledere af fødevarevirksomheder, der beslutter at modtage dyr på slagteriet eller vildthåndteringsvirksomheden efter at have evalueret de relevante oplysninger om fødevarekæden, skal straks og, undtagen i de tilfælde, der er omtalt i punkt 7, mindst 24 timer inden dyret eller partiet ankommer, gøre oplysningerne tilgængelige for embedsdyrlægen. Fødevarevirksomheden skal meddele embedsdyrlægen alle oplysninger, der giver anledning til sundhedsmæssige overvejelser, inden inspektion før slagtning af det pågældende dyr.
6. Hvis et dyr ankommer til slagteriet eller vildthåndteringsvirksomheden uden oplysninger om fødevarekæden, skal lederen straks underrette embedsdyrlægen. Dyret må ikke slagtes, før embedsdyrlægen har givet tilladelse dertil.
7. Hvis Fødevarestyrelsen tillader det, og forudsat at det ikke bringer målene for denne forordning i fare, kan informationen om fødevarekæden, uanset dyrenes art, modtages, mindre end 24 timer in‐ den de dyr, informationen vedrører, ankommer til slagteriet eller vildthåndteringsvirksomheden eller ledsage dyrene til slagteriet eller vildthåndteringsvirksomheden. Oplysninger om fødevarekæden, der kan medføre alvorlige forstyrrelser af slagteriets eller vildthåndteringsvirksomhedens aktivitet, meddeles imidlertid den fødevarevirksomhed, der driver slagteriet, i god tid inden dyrene ankommer til slagteriet eller vildthåndteringsvirksomheden, så fødevarevirksomheden kan tilrettelægge slagteriets eller vildthåndteringsvirksomhedens aktiviteter under hensyntagen hertil.

Den fødevarevirksomhed, der driver slagteriet eller vildhåndteringsvirksomheden, skal foretage en vurdering af den relevante information og forelægge den modtagne information om fødevarekæden for embedsdyrlægen. Slagtning eller slagtemæssig behandling af dyrene må ikke finde sted, før embedsdyrlægen har givet tilladelse dertil.

Bilag 5
Krav vedrørende frosne animalske fødevarer
1. I dette afsnit forstås ved »fremstillingsdato«:
a) Slagtedatoen, når der er tale om hele, halve eller kvarte slagtekroppe.
b) Datoen for nedlæggelsen, når der er tale om kroppe af vildtlevende vildt.
c) Datoen for høst eller fangst, når der er tale om fiskevarer.
d) Datoen for forarbejdning, opskæring, hakning eller tilberedning (alt efter hvad der er relevant), når der er tale om andre animalske fødevarer.
2. For så vidt angår frosne animalske fødevarer til konsum skal fødevarevirksomheden, indtil fødevaren mærkes i overensstemmelse med bekendtgørelse for Grønland om mærkning m.v. af fødevarer eller anvendes til videre forarbejdning, sikre, at følgende oplysninger meddeles til den fødevarevirksomhedsleder, som fødevaren leveres til, samt efter anmodning til Fødevarestyrelsen:
a) Fremstillingsdatoen.
b) Indfrysningsdatoen, hvis denne er forskellig fra fremstillingsdatoen.

Hvis der er tale om en fødevare, der er fremstillet af flere forskellige råvarer med forskellig fremstillings- og indfrysningsdato, skal den tidligste fremstillings- eller indfrysningsdato (alt efter hvad der er relevant) oplyses.

3. Leverandøren af den frosne fødevare beslutter, i hvilken form oplysningerne skal meddeles, idet det dog er et krav, at de i henhold til stk. 2 krævede oplysninger klart og utvetydigt stilles til rådighed og gøres tilgængelige for den virksomhed, som fødevaren leveres til.
